ભગવાન શ્રી સ્વામિનારાયણે શિક્ષાપત્રી(શ્લો. ૮૩/૧૩૯)માં કહ્યું છે : ‘सर्वैरपि यथासक्ति भाव्यं दीनेषु वत्सलै:’ ‘रोगार्तस्य मनुष्यस्य तथाशक्ति च मामकै:’ ‘અમારા સર્વે સત્સંગીઓએ દીનજનો પ્રત્યે દયાવાન થવું.’ અને ‘રોગાતુર એવા જે કોઈ મનુષ્ય તેમની જે સેવા તે જીવનપર્યંત પોતાના સામર્થ્ય પ્રમાણે કરવી.’ એ ‘સર્વજીવ હિતાવહ’ સંદેશ લક્ષમાં રાખીને સમાજના પ્રત્યેક વર્ણના સુસ્વાસ્થ્ય માટે તથા પછાત (ગરીબ) જનસમુદાયના સ્વાસ્થ્ય-સુરક્ષાની જાગૃતિ માટે સુંદર સગવડતાની સાથે વડતાલમાં હોસ્પીટલ બનાવી. તેમજ સ્ત્રીભક્તોને માટે અલગ વ્યવસ્થાથી એકાંત બેસીને ભજન કરી શકે તે માટે વડતાલમાં શ્રીજીમહારાજની ચરણઅંકિતથી પ્રસાદિભૂત જગ્યા વાસણ સુથારના ઘરે સુંદર અને વિશાળ હવેલીનું નિર્માણ કર્યું. તેમજ ભગવાન શ્રીહરિએ ખોદાવેલ ગોમતી તળાવનું રાજુલાના સુદ્રઢ પથ્થરોથી અદભુત અને કલાત્મક નકશીયુક્ત બાંધકામ કરાવ્યું.